På Mors går tyvene efter noget så utraditionelt som grise.

Man kunne måske godt indvende, at svinekød i forvejen var billigt nok til at gå under betegnelsen "røverkøb". Ikke desto mindre gik indbrudstyve på jagt efter noget så utraditionelt som, ja, svin, da de var på spil i nattens mulm og mørke mellem søndag og mandag. Det skriver LimfjordUpdate.dk. 10 grise blev det til fra en gård på Efterskolevej i Galtrup på Mors. De fik ikke brug for brækjernet til dén manøvre, for stalddøren var ulåst, så de kunne frit komme ind og forlade stalden ad den indgang. Alt i alt har de 10 grise en værdi på 6500 kroner, lyder vurderingen. Midt- og Vestjyllands Politi står uden spor i sagen, så er du for nylig blevet tilbudt en hel eller en halv gris til spotpris, hører politiet meget gerne fra dig på telefon 114.